Iltalehden haastatteleman lähisukulaisen mukaan Helsingin keskustassa tapahtuneesta yliajosta epäillyllä 51-vuotiaalla miehellä on ollut pitkään vakavia mielenterveysongelmia. Sukulaiset ovat yrittäneet kaikkensa, että vakavasti sairas mies saisi ongelmiinsa asianmukaista hoitoa.

Iltalehden haastatteleman lähisukulaisen mukaan Helsingin keskustassa tapahtunut yliajo ei tullut yliajosta epäillyn 51-vuotiaan miehen sukulaisille yllätyksenä. Päinvastoin.

- Tämä oli meille ihan selvää, että näin tulee vielä tapahtumaan. Joku menettää vielä henkensä ennen kuin tämä ihminen pistetään lopullisesti telkien taakse, lähisukulainen sanoo.

Perjantaisessa yliajossa kuoli yksi ihminen ja loukkaantui neljä. Loukkaantuneiden vammat eivät ole poliisin mukaan vakavia.

Helsingin keskustassa tapahtuneesta yliajosta epäillyn 51-vuotiaan miehen lähisukulainen kertoo Iltalehdelle miehen pitkään jatkuneista mielenterveysongelmista. Sukulaiset ovat yrittäneet tehdä kaikkensa. MAURI RATILAINEN

Lähisukulaisen mukaan mies on tehnyt vakavia rikoksia aikaisemminkin. Miehellä on tilillään muun muassa tuhopoltto, josta hänet tuomittiin täyttä ymmärrystä vailla olevana.

- Kaikista muista hommista hän on päässyt kuin koira veräjästä. Pari kuukautta sairaalassa ja vapaaksi, lähisukulainen sanoo.

2000-luvun alkupuolella tapahtunut tuhopoltto vei miehen useammaksi vuodeksi sairaalaan.

Pitkään sairaalahoidossa

Lähisukulaisen mukaan mies on ollut sairaalahoidossa yhteensä kolmisenkymmentä kertaa. Miehen tuorein visiitti päättyi noin kuukausi sitten. Pian sen jälkeen mies osti yliajossa käytetyn Jaguarin.

- Poliisi mittaa jarrutusjälkiä jossain Lönnrotinkadulla, vaikka oikeasti heidän pitäisi selvittää tämän sairaalan toimintaa ja sitä, miten yhteiskunnalle selkeästi vaarallinen henkilö voidaan päästää vapaaksi, lähisukulainen sanoo.

Tilanne on sukulaisille raskas. Miehen sukulaiset ovat yrittäneet kaikkensa, että mies saisi ongelmiinsa asianmukaista hoitoa.

Iltalehden haastattelema lähisukulainen kertoo olleensa yhteydessä muiden muassa sisäministeri Paula Risikkoon (kok) ja kansanedustaja Kari Tolvaseen (kok), joka on siviiliammatiltaan poliisi.

Vastausta ei ole kuulunut.

- Olemme yrittäneet kaikkemme, mutta mitään ei ole tapahtunut. Peräänkuuluttaisin vähän myös poliittista vastuuta. Tämä kun ei ole varmasti ainoa tapaus laatuaan Suomessa, lähisukulainen sanoo.

Lähisukulainen kertoo olleensa yhteydessä myös poliisiin viimeisten kahden kolmen vuoden aikana. Viestejä on lähtenyt eri poliisiviranomaisten suuntaan useita.

- Tämä sairaalakierre on kestänyt 30 vuotta. Tuntuu järjettömältä, että tällainen ihminen päästetään vapaaksi. Pitää tapahtua yhden ihmisen kuolema ennen kuin jotain tapahtuu. Se on mielestäni täysin vastuutonta.

Yliajosta epäilty 51-vuotias mies pääsi lähisukulaisensa mukaan sairaalasta noin kuukausi sitten. Samoihin aikoihin hän osti kuvassa näkyvän Jaguar XJR -henkilöauton. ELLI HARJU

Ei ollut ensimmäinen kerta

Lähisukulaisen mukaan mies on sairas, mutta ei kuitenkaan mikään pikkurikollinen.

- Hänellä on moraalikoodi olemassa, mutta hän ei ymmärrä lakia samalla tavalla kuin normaali ihminen. Hän on omasta mielestään lain yläpuolella ja saa tehdä mitä haluaa. Kaikki on aina muiden vika, lähisukulainen sanoo.

Iltalehden tietojen mukaan 51-vuotias mies osti Jaguar XJR -merkkisen henkilöautonsa alle kuukausi sitten. Myynti-ilmoituksen mukaan vuosimallia 1998 olevan Jaguarin pyyntihinta oli 11 000 euroa.

Yliajo tapahtui perjantai-iltana Annankadun ja Lönnrotinkadun kulmassa. Onnettomuudessa kuoli yksi ihminen ja loukkaantui neljä. Loukkaantuneiden vammat eivät ole poliisin mukaan vakavia. ELLI HARJU

Lähisukulaisen mukaan autoista kiinnostunut mies on kaahannut Helsingin keskustassa ennenkin.

- Hän ajoi edellisellä Jaguarillaan poliisia karkuun Helsingin keskustassa.

Yliajosta epäillyn miehen lähisukulainen välittää Iltalehden välityksellä osanottonsa yliajossa kuolleen naisen omaisille.

- He ovat niitä, jotka ovat tässä eniten kärsineet ja jotka tarvitsevat tällä hetkellä eniten tukea. Me sukulaiset yritimme puuttua asiaan, mutta mitään emme mahtaneet. Ulkopuolinen ja täysin viaton ihminen kuoli, lähisukulainen sanoo.

- Nyt kävi näin, mutta se olisi ihan hyvin voinut olla joku meistä.